

 REPUBLIKA HRVATSKA

VARAŽDINSKA ŽUPANIJA

 GRAD IVANEC

 GRADSKO VIJEĆE

KLASA: 350-01/20-01/31

URBROJ: 2186/012-03/01-20-7

Ivanec, 18. prosinca 2020.

Na temelju članka 86., 113. i 198. Zakona o prostornom uređenju („Narodne novine“ br. 153/13, 65/17, 114/18, 39/19, 98/19), te članka 35. Statuta Grada Ivanca („Službeni vjesnik Varaždinske županije“ br. 21/09, 12/13, 13/18, 8/20), Gradsko vijeće Grada Ivanca na 42. sjednici održanoj 18. prosinca 2020. godine, donosi

**O D L U K U**

**o izradi VII. Izmjena i dopuna Prostornog plana uređenja Grada Ivanca**

**Članak 1.**

Donosi se Odluka o izradi VII. Izmjena i dopuna Prostornog plana uređenja Grada Ivanca (u daljnjem tekstu: Plan).

**Članak 2.**

Odlukom se utvrđuje prava osnova za izradu i donošenje Plana, razlozi za donošenje Plana, obuhvat Plana, sažetu ocjenu stanja u obuhvatu Plana, ciljevi i programska polazišta Plana, popis dokumenata u skladu s kojima se utvrđuju zahtjevi za izradu Plana, način pribavljanja stručnih rješenja Plana, popis javnopravnih tijela koja daju zahtjeve za izradu Plana iz područja svog djelokruga te drugih sudionika korisnika prostora koji trebaju sudjelovati u izradi Plana, rokovi za izradu Plana te izvori financiranja.

**I. PRAVNA OSNOVA ZA IZRADU I DONOŠENJE VII. IZMJENA I DOPUNA PROSTORNOG PLANA UREĐENJA GRADA IVANCA**

**Članak 3.**

Izrada i donošenje VII. Izmjena i dopuna Prostornog plana uređenja Grada Ivanca temelji se na odredbi članka 86. Zakona o prostornom uređenju (''Narodne novine'' 153/13, 65/17, 114/18, 39/19, 98/19).

VII. Izmjene i dopune Prostornog plana uređenja Grada Ivanca, jednako tako, izrađuju se i u skladu s Pravilnikom o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova (''Narodne novine'' 106/98, 39/04, 45/04- ispravak i 163/04).

U postupku prije donošenja ove Odluke pribavljeno je mišljenje Upravnog odjela za prostorno uređenje, graditeljstvo i zaštitu okoliša Varaždinske županije, sukladno čl. 86. st. 3. Zakona o prostornom uređenju (KLASA:350-02/20-01/51, URBROJ: 2186/-08/3-20-3, od 2. prosinca 2020. godine, kojim je procijenjeno da nije potrebno provesti postupak strateške procjene niti postupak ocjene o potrebi strateške procjene utjecaja na okoliš VII. Izmjena i dopuna Prostornog plana uređenja Grada Ivanca.

**II. RAZLOZI ZA IZRADU IZMJENA I DOPUNA PROSTORNOG PLANA UREĐENJA GRADA IVANCA**

**Članak 4.**

Razlozi za izradu i donošenje Izmjena i dopuna Prostornog plana uređenja Grada Ivanca su:

* usvajanje prijedloga i zahtjeva javnopravnih tijela određenih posebnim propisima, usvajanje sektorskih strategija, planova, studija i drugih dokumenata propisanih posebnim zakonima,
* usklađenje odnosa izgrađenog, neizgrađenog i neuređenog dijela građevinskog područja unutar obuhvata Plana sa stvarnim stanjem u prostoru,
* izmjene granice građevinskih područja naselja i eventualno proširenje istih na područjima gdje je iskazan interes za gradnjom i gdje je to moguće prema Zakonu o prostornom uređenju (Narodne novine 153/13, 65/17, 114/18, 39/19 i 98/19), ako nemaju negativan utjecaj na okoliš i ekološku mrežu
* promjena namjene dijela prostora unutar građevinskih područja naselja i izdvojenih građevinskih područja izvan naselja,
* redefiniranje Odredbi za provođenje radi lakšeg provođenja Plana i u svrhu otklanjanja nejasnih formulacija, preciznije definiranje Odredbi za provođenje kojima se propisuju uvjeti smještaja građevina i uvjeti korištenja
* druge manje korekcije Plana
* analiza i redefiniranje obuhvata obveznih urbanističkih planova
* usklađivanje Plana sa zakonima i podzakonskim propisima.

**III. OBUHVAT IZMJENA I DOPUNA PROSTORNOG PLANA UREĐENJA GRADA IVANCA**

**Članak 5.**

Granice obuhvata Izmjena i dopuna Prostornog plana uređenja Grada Ivanca sukladne su granicama Grada Ivanca kao jedinice lokalne samouprave, a konkretne izmjene navedene su u čl. 4. Odluke.

**IV. OCJENA STANJA U OBUHVATU IZMJENA I DOPUNA PROSTORNOG PLANA UREĐENJA GRADA IVANCA**

**Članak 6.**

Zbog čestih upita o mogućnostima gradnje u područjima za koje je važećim PPUG-om određena obvezna izrada Urbanističkih planova uređenja, a nalaze se neposredno uz izgrađene dijelove naselja, potrebno je dodatno analizirati postojeća planska rješenja i po potrebi korigirati obuhvate obveznih UPU-a, kao i uskladiti namjenu sa stvarnim načinom korištenja.

Ujedno će se riješiti i zahtjevi građana za proširenjem i/ili prenamjenom građevinskog područja, a koji nemaju negativan utjecaj na okoliš i ekološku mrežu.

**V. CILJEVI I PROGRAMSKA POLAZIŠTA IZMJENA I DOPUNA PROSTORNOG PLANA UREĐENJA GRADA IVANCA**

**Članak 7.**

Ciljevi Izmjena i dopuna PPU Grada Ivanca su:

* revidiranje građevinskog područja prema zahtjevima korisnika i usklađenje sa stvarnim načinom korištenja, ukoliko ti zahtjevi nemaju negativan utjecaj na okoliš i ekološku mrežu
* korekcija obuhvata obveznih UPU-a u skladu sa stvarnim načinom korištenja
* usklađenje sa zahtjevima, planskim smjernicama i propisanim dokumentima iz područja djelovanja javnopravnih tijela koja sudjeluju u postupku prema posebnim propisima.

Programska polazišta Izmjena i dopuna PPU Grada Ivanca trebaju biti sukladni:

* Strategiji i programu prostornog uređenja Republike Hrvatske,
* Prostornom planu Varaždinske županije,
* utemeljenim zahtjevima i primjedbama tijela i osoba određenim posebnim propisima.

**VI. POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA IZRADU PLANA**

**Članak 8.**

Za izradu Izmjena i dopuna PPU Grada Ivanca nije utvrđena potreba izrade sektorskih strategija, planova, studija. U izradi Plana koristiti će se postojeće geodetske i katastarske podloge koje su korištene kod izrade zadnjih Izmjena i dopuna PPU Grada Ivanca kao i raspoložive digitalne ortofoto karte mjerila 1:5000 za područje Grada Ivanca, a u slučaju potrebe pribaviti će se nove podloge. Osim navedenog u izradi Plana koristiti će se sva raspoloživa dokumentacija prostora koju iz područja svog djelovanja osiguravaju javnopravna tijela.

**VII. NAČIN PRIBAVLJANJA STRUČNIH RJEŠENJA PROSTORNOG PLANA**

**Članak 9.**

Stručno rješenje izraditi će ovlašteni stručni izrađivač, u suradnji s nositeljem izrade – Upravnim odjelom za urbanizam, komunalne poslove i zaštitu okoliša Grada Ivanca.

**VIII. POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU PLANA TE DRUGIH SUDIONIKA KORISNIKA PROSTORA KOJI TREBAJU SUDJELOVATI U IZRADI PLANA**

**Članak 10.**

1. Tijela koja daju zahtjeve iz svog djelokruga i koja u postupku izrade i donošenje Izmjena i dopuna Plana, osim na temelju čl. 101. st. 1. Zakona o prostornom uređenju, daju mišljenja ili suglasnosti i na temelju posebnih propisa:
2. MINISTARSTVO KULTURE, Uprava za zaštitu kulturne baštine, Konzervatorski odjel u Varaždinu, Gundulićeva 2, 42 000 Varaždin
3. MINISTARSTVO POLJOPRIVREDE: a) [Uprava za poljoprivredno zemljište, biljnu proizvodnju i tržište](https://poljoprivreda.gov.hr/kontakti/uprava-za-poljoprivredno-zemljiste-biljnu-proizvodnju-i-trziste/121), Ulica grada Vukovara 78, 10000 Zagreb
4. b) Uprava za veterinarstvo i sigurnost hrane, Planinska 2a, 10000 Zagreb
5. HRVATSKE VODE, Vodnogospodarski odjel za Muru i Gornju Dravu, Međimurska 26 b, Varaždin
6. HRVATSKA REGULATORNA AGENCIJA ZA MREŽNE DJELATNOSTI, (HAKOM), Ul. Roberta Frangeša Mihanovića 9, 10 110 Zagreb
7. MINISTARSTVO UNUTARNJIH POSLOVA, RAVNATELJSTVO CIVILNE ZAŠTITE, Područni ured civilne zaštite Varaždin, Kratka 1/IV, 42000 Varaždin
8. MINISTARSTVO GRADITELJSTVA, PROSTORNOGA UREĐENJA I DRŽAVNE IMOVINE, Ulica Republike Austrije 20, 10000 Zagreb
9. MINISTARSTVO OBRANE, Uprava za materijalne resurse, Zagreb, Trg kralja Petra Krešimira IV 1, Sektor za nekretnine, graditeljstvo i zaštitu okoliša, Služba za graditeljstvo i zaštitu okoliša.
10. Tijela i osobe od kojih će se tražiti zahtjevi (podaci, planske smjernice, dokumenti i dr.), a za koja posebnim propisima nije propisana obveza pribavljanja mišljenja ili suglasnosti u postupku izrade izmjena i donošenja Izmjena i dopuna Plana, već davanje mišljenja u javnoj raspravi na temelju članka čl. 101. st. 1. Zakona o prostornom uređenju:
11. MUP, Policijska uprava Varaždinska, Ivana Milčetića 10, Varaždin
12. HRVATSKE VODE, VGI za mali sliv »Plitvica Bednja«, Međimurska 26b, Varaždin
13. HRVATSKE CESTE d.o.o, Vončinina 3, 10000 Zagreb: - Sektor za strateško planiranje i razvoj i studije, Odjel za strateško planiranje i razvoj, - Sektor za studije i projektiranje, Odjel za studije, zakonsku i tehničku regulativu
14. HRVATSKE CESTE d.o.o, Ispostava Varaždin, Kralja Petra Krešimira IV, Varaždin
15. ŽUPANIJSKA UPRAVA ZA CESTE, Gajeva 2, 42000 Varaždin
16. HŽ infrastruktura d.o.o, Mihanovićeva 12, Zagreb
17. Hrvatski operator prijenosnog sustava d.o.o. (HOPS), Sektor za izgradnju i investicije, Zagreb, Kupska 4
18. HEP - ODS d.o.o. Elektra Varaždin, Kratka 3, Varaždin
19. ODAŠILJAČI I VEZE d.o.o, Zagreb, Ulica grada Vukovara 269 d
20. HRVATSKI TELEKOM d.d. Ul. R. F. Mihanovića 9, 10000 Zagreb
21. PLINACRO d.o.o, Savska cesta, 88a, Zagreb
22. IVKOM d.d. Ivanec, Vladimira Nazora 96 b, 42240 Ivanec
23. IVKOM-VODE d.o.o. Ivanec, Vladimira Nazora 96 b, 42240 Ivanec
24. IVKOM-PLIN d.o.o. Ivanec, Vladimira Nazora 96 b, 42240 Ivanec
25. TERMOPLIN d.d. Varaždin,V. Špinčića 78, Varaždin
26. VARKOM d.d, Trg bana Jelačića 15, Varaždin
27. HRVATSKE ŠUME d.o.o, Uprava šuma podružnica Koprivnica, I. Meštrovića 28, 48000 Koprivnica
28. JAVNA USTANOVA ZA UPRAVLJANJE ZAŠTIĆENIM PRIRODNIM VRIJEDNOSTIMA NA PODRUČJU VARAŽDINSKE ŽUPANIJE, Varaždin, Kratka 1
29. Upravna tijela Varaždinske županije:

a) Upravni odjel za gospodarstvo, regionalni razvoj i europske integracije, Franjevački trg 7, Varaždin

b) Upravni odjel za prostorno uređenje, graditeljstvo i zaštitu okoliša, Franjevački trg 7, Varaždin

1. Županijski zavod za prostorno uređenje Varaždinske županije, Mali plac 1a, Varaždin

Ako se tijekom izrade Plana ukaže potreba, u postupak izrade uključiti će se i drugi sudionici.

**IX. ROK ZA IZRADU IZMJENA I DOPUNA PROSTORNOG PLANA UREĐENJA GRADA IVANCA ODNOSNO NJEGOVIH POJEDINIH FAZA I ROK ZA PRIPREMU ZAHTJEVA ZA IZRADU IZMJENA I DOPUNA PROSTORNOG PLANA UREĐENJA GRADA IVANCA OD STRANE TIJELA I OSOBA ODREĐENIH POSEBNIM PROPISIMA**

**Članak 11.**

Utvrđuje se sljedeći osnovni tijek aktivnosti u izradi i donošenju Izmjena i dopuna PPU Grada Ivanca nakon objave i stupanja na snagu ove Odluke:

* Nositelj izrade će sukladno članku 90. Zakona, nakon objave dostaviti Odluku o izradi Izmjena i dopuna PPU Grada Ivanca svim tijelima i osobama iz članka 10. ove Odluke s pozivom da mu u roku od 15 dana dostave zahtjeve (podaci, planske smjernice i propisani dokumenti) za izradu plana. Ukoliko pozvana tijela i osobe ne dostave zahtjeve u tom roku, smatrat će se da ih nemaju. U tom slučaju pri izradi i donošenju Izmjena i dopuna PPU Grada Ivanca moraju se poštivati uvjeti koje za tu vrsta prostornog plana utvrđuju odgovarajući važeći propisi i dokumenti.
* Nacrt Prijedloga Izmjena i dopuna PPU Grada Ivanca u skladu sa zahtjevima javnopravnih tijela izraditi će stručni izrađivač u roku 45 radnih dana od dana dostave zaprimljenih zahtjeva javnopravnih tijela
* Prijedlog Izmjena i dopuna PPU Grada Ivanca za javnu raspravu izradit će stručni izrađivač u roku 15 dana od dana dostave od strane nositelja zaključka o utvrđivanju prijedloga Izmjena i dopuna PPU Grada Ivanca za javnu raspravu
* Javni uvid trajati će 8 dana
* Izvješće o javnoj raspravi izraditi će stručni izrađivač u roku od 15 dana od dana dostave primjedbi, prijedloga i mišljenja na Prijedlog Izmjena i dopuna PPU Grada Ivanca za javnu raspravu
* Nacrt konačnog prijedloga Izmjena i dopuna PPU Grada Ivanca u suradnji nositelja i stručnog izrađivača u roku 30 dana od dana dostave zaključka o prihvaćenim očitovanjima, mišljenjima, primjedbama i prijedlozima u vidu izvješća o provedenoj javnoj raspravi.
* Konačni prijedlog Izmjena i dopuna PPU Grada Ivanca izradit će stručni izrađivač u roku 20 dana od dostave zaključka gradonačelnika o utvrđivanju konačnog prijedloga PPU Grada Ivanca.
* Izmjene i dopune Prostornog plana uređenja Grada Ivanca izradit će stručni izrađivač u vidu uvezenog i ovjerenog elaborata sukladno propisima u roku 30 dana od dostave Odluke o donošenju Izmjena i dopuna PPU Grada Ivanca na Gradskom vijeću.

**X. ZABRANA I VRIJEME TRAJANJA ZABRANE IZDAVANJA AKATA KOJIMA SE ODOBRAVAJU ZAHVATI U PROSTORU ODNOSNO GRAĐENJE TIJEKOM IZRADE I DONOŠENJA IZMJENA I DOPUNA PROSTORNOG PLANA UREĐENJA GRADA IVANCA**

**Članak 12.**

Do donošenja Izmjena i dopuna Prostornog plana uređenja Grada Ivanca prilikom izdavanja akata kojim se odobravaju zahvati u prostoru, primjenjivat će se odredbe važećeg PPU Grada Ivanca.

**XI. IZVORI FINANCIRANJA IZRADE IZMJENA I DOPUNA PROSTORNOG PLANA UREĐENJA GRADA IVANCA**

**Članak 13.**

Izrada Izmjena i dopuna PPU Grada Ivanca financirati će se sredstvima proračuna Grada Ivanca, sukladno članku 63. Zakona o prostornom uređenju.

**XII. ZAVRŠNE ODREDBE**

**Članak 14.**

* Nositelj izrade dostavit će po jedan primjerak ove Odluke tijelima i osobama određenim posebnim propisima utvrđenim u članku 10. ove Odluke. Uz dostavu Odluke uputit će se poziv za dostavu zahtjeva (podaci, planske smjernice i propisani dokumenti) za izradu Izmjena i dopuna PPU Grada Ivanca.
* Rok za dostavu zahtjeva odnosno prijedloga određen je člankom 11. Odluke. Ukoliko tijela i osobe, određeni posebnim propisima ne dostave zahtjeve, odnosno prijedloge u određenom roku, smatrat će se da ih nema. U tom slučaju moraju se u izradi i donošenju Izmjena i dopuna Plana poštovati uvjeti koje za sadržaj prostornog plana određuju odgovarajuće važeći propisi i dokumenti.
* Jedan primjerak ove Odluke dostavit će se Hrvatskom zavodu za prostorni razvoj.

**Članak 15.**

Ova Odluka stupa na snagu osmog dana od dana objave u Službenom vjesniku Varaždinske županije.

PREDSJEDNICA GRADSKOG

VIJEĆA GRADA IVANCA:

Ksenija Sedlar Đunđek, mag.oec.